L-UE qed tappoġġa s-self billi tipprovdi aċċess aktar faċli għal self ipotekarju u self lis-settur pubbliku. Il-Presidenza Rumena u l-Parlament Ewropew illum laħqu qbil proviżorju dwar qafas armonizzat għal bonds koperti. Dan il-qafas ser jispeċifika definizzjoni komuni biex tingħata t-tikketta tal-UE ta' bond kopert u biex wieħed jibbenefika minn trattament tal-kapital preferenzjali. Il-ftehim issa ser jiġi ppreżentat għall-approvazzjoni tal-ambaxxaturi għall-UE. Bonds koperti huma strumenti finanzjarji appoġġati minn riżerva separata ta' assi - tipikament ipoteki jew dejn pubbliku - li l-investituri għandhom pretensjoni preferenzjali għalihom f'każ ta' nuqqas min-naħa tal-emittent. Bonds koperti huma sors effiċjenti ta' finanzjament tal-ekonomija li jiżguraw livell għoli ta' ċertezza għall-investituri. Il-bonds koperti huma għodda ta' finanzjament importanti f'xi stati membri, iżda dawn għadhom mhumiex qed jintużaw biżżejjed f'oħrajn. Bis-saħħa tal-ftehim milħuq illum, l-UE ser ikollha qafas fis-seħħ li ser jagħti inċentivi għall-użu ta' dawn il-prodotti fl-Ewropa kollha u jikkontribwixxi b'mod attiv għall-iżvilupp tal-unjoni tas-swieq kapitali. Eugen Teodorovici, ministru għall-finanzi tar-Rumanija Is-swieq tal-bonds koperti huma partikolarment żviluppat fil-Ġermanja, id-Danimarka, Franza, Spanja, l-Italja, il-Lussemburgu u l-Iżvezja, peress li dawk il-pajjiżi għandhom reġimi nazzjonali li ilhom żmien twil fis-seħħ. F'Diċembru 2015, il-volum pendenti ta' bonds koperti maħruġa minn istituzzjonijiet bbażati fl-UE laħaq €2.1 triljun u kkostitwixxa 84% tal-volum totali fil-livell globali. L-għan tal-qafas propost (magħmul minn direttiva u regolament), imressaq mill-Kummissjoni f'Marzu 2018, huwa li jistabilixxi rekwiżiti minimi ta' armonizzazzjoni li l-bonds koperti kollha kummerċjalizzati fl-UE jridu jissodisfaw. Dan ser iżid is-sigurtà għall-investituri u jiftaħ opportunitajiet ġodda , b'mod partikolari fejn is-swieq huma anqas żviluppati. jipprovdi definizzjoni komuni ta' bonds koperti; jiddefinixxi l-karatteristiċi strutturali tal-istrument; jiddefinixxi l-kompiti u r-responsabbiltajiet għas-superviżjoni ta' bonds koperti; jistabbilixxi r-regoli li jippermettu l-użu tat-tikketta "Bonds Koperti Ewropej"; isaħħaħ il-kondizzjonijiet għall-għoti ta' trattament prudenzjali preferenzjali lil bonds koperti taħt ir-regolament dwar ir-rekwiżiti ta' kapital. Il-passi li jmiss Il-ftehim politiku dwar il-bonds koperti issa ser jiġi ppreżentat lill-ambaxxaturi għall-UE għall-approvazzjoni. Imbagħad ser issirlu reviżjoni mill-ġuristi-lingwisti. Il-Parlament u l-Kunsill ser jintalbu jadottaw ir-regolament u d-direttiva proposti fl-ewwel qari. Paġna tal-Kunsill dwar l-Unjoni tas-Swieq Kapitali Paġna tal-Kummissjoni dwar il-bond kopert It-testi tal-ftehim politiku dwar il-bonds koperti kif approvati mill-Coreper